wickkiey/tamil-wikipedia-chunked huggingface dataset:
# புவனேசுவரி குமாரி

## தொழில்

1977 ஆம் ஆண்டு முதல் 1992 ஆம் ஆண்டு வரை புவனேசுவரி குமாரி தொடர்ச்சியாக 16 ஆண்டுகள் பெண்கள் தேசிய சுவர்ப்பந்து விளையாட்டு வெற்றியாளராக இருந்தார்.  
41 மாநில பட்டங்கள் மற்றும் இரண்டு பன்னாட்டு பட்டங்களை புவனேசுவரி வென்றுள்ளார். குறிப்பாக கென்ய நாட்டின் திறந்தநிலை போட்டிகள் 1988 மற்றும் 1989 ஆகியனவாகும்.  
இவரது சாதனைகளுக்காக 1982 ஆம் ஆண்டு அருச்சுனா விருதும் 2001 ஆம் ஆண்டில் பத்ம சிறீ விருதும் வழங்கப்பட்டன.  
சைரசு போஞ்சாவுடன் சேர்ந்து இந்திய மகளிர் சுவர்ப்பந்து அணியின் பயிற்சியாளராகவும் புவனேசுவரி உள்ளார். இந்தோனேசியாவின் யகார்த்தாவில் 2018 ஆம் ஆண்டு நடைபெற்ற ஆசிய விளையாட்டுப் போட்டிக்கான இந்தியக் குழுவுக்கு இவர்கள் பயிற்சி அளித்தனர்.
# புவனேசுவரி குமாரி

## அங்கீகாரம்

- 1982 இல் அருச்சுனா பவிருது
- 2001 இல் பத்மஸசிறீ விருது
- தில்லி விளையாட்டு பத்திரிக்கையாளர் சங்க விருது (1983 ஆம் ஆண்டிற்கான சிறந்த விளையாட்டு பெண்)
- இராசத்தான் விளையாட்டு விருதுக் குழு 1984
- மகாராணா மேவார் அறக்கட்டளை "ஆரவளி விருது" (1990 ஆம் ஆண்டின் மிகச்சிறந்த விளையாட்டு வீரருக்கு)
- கே.கே. பிர்லா அறக்கட்டளை விளையாட்டுக்கான விருது (1991 இல் சிறந்த செயல்திறனுக்காக)
- பாம்பே விளையாட்டுப் பத்திரிகையாளர்கள் சங்க விருது (1992 ஆம் ஆண்டிற்கான சிறந்த விளையாட்டு வீரருக்காக)
- லிம்கா சாதனைப் புத்தகத்தில் புவனேசுவரியின் பெயர் பட்டியலிடப்பட்டுள்ளது (1992 ஆம் ஆண்டின் விளையாட்டு நபருக்காகவும் மற்றும் இந்திய விளையாட்டுகளில் அதிக பட்டங்களை வென்றதர்க்காகவும்)
- இராசத்தான் ஒலிம்பிக் சங்க விருது - மிகச்சிறந்த பெண் விளயாட்டு வீரர் 1993 &ndash; 94
- விளங்குபவர்களுக்கான மகாராசா சவாய் மாதோ சிங் விருது
# அப்துல் கனி பராதர்

**அப்துல் கனி பராதர் அகுந்து** (*Abdul Ghani Baradar Akhund*; பஷ்தூ மொழி: عبدالغنی برادراخوند; பிறப்பு: 1968) ஆப்கானியப் போராளியும், ஆப்கானியத் தாலிபான் இயக்க நிறுவனர்களில் ஒருவரும், அவ்வியக்கத்தின் தலைவர் முகம்மது உமரின் உதவியாளரும் ஆவார். இவர் சிறப்பாக *முல்லா* எனவும், உமரினால் 'பராதர்' (சகோதரர்) எனவும் அழைக்கப்படுகிறார். 2018 அக்டோபர் 24 அன்று அமெரிக்காவின் வேண்டுதலுக்கேற்ப விடுவிக்கப்பட்டார். விடுதலைக்குப் பின்னர், இவர் ஆப்கானியத் தாலிபான் இயக்கத்தில் பெரும் செல்வாக்கு செலுத்தினார்.  
ஆப்கானித்தானிலிருந்து அமெரிக்கா உள்ளிட்ட நோட்டோ துருப்புகள் அமைதியாக வெளியேற தாலிபான்கள் உதவ வேண்டும் என்ற தோகா ஒப்பந்தத்தில் தாலிபான்கள் சார்பில் கையொப்பமிட்டவர் அப்துல் கனி பராதர் ஆவர்.  
டைம் இதழின் செல்வாக்கு மிகுந்த நூறுபேர் பட்டியலில் தாலிபன் மூத்த தலைவரும், ஆப்கானிஸ்தானின் துணைப் பிரதமருமான அப்துல் கனி பராதர் பெயரும் இடம் பெற்றுள்ளது. தோகாவில் அமெரிக்காவுடன் நடந்த பேச்சுவார்த்தைகளில் தாலிபன்கள் சார்பில் பங்கேற்றவரும், நோட்டோ படைகள் வெளியேற்ற உடன்பாட்டில் கையெழுத்திட்டவரும் இவரே. இவர் தாலிபன்களின் அரசியல் முகமாக அவர் பார்க்கப்படுகிறார். அண்மையில் அறிவிக்கப்பட்ட தாலிபன்களின் அரசில் இவருக்கு துணைப் பிரதமர் பொறுப்பு வழங்கப்பட்டது. இந்தப் பட்டியலில் "ஆப்கானிஸ்தானின் வருங்காலத்தின் அச்சு" அவர் என்றும் அவரைப் பற்றி குறிப்பிடப்பட்டிருக்கிறது.
# அப்துல் கனி பராதர்

## வாழ்க்கைக் குறிப்பு

முல்லா பராதர் 1968-இல், ஆப்கானித்தான் நாட்டின் உருஸ்கான் மாகாணத்தில் உள்ள டேராவுட் மாவட்டத்தின் ஒரு கிராமத்தில் பிறந்தார் என்று இன்டர்போல் கூறுகிறது. இவர் துரானி வகுப்பைச் சேர்ந்தவர் என்று நம்பப்படுகிறது. முன்னாள் ஆப்கான் அதிபர் ஹமீத் கர்சாயும் இதே வகுப்பைச் சேர்ந்தவர் என்பது குறிப்பிடத்தக்கது. 1994இல் தாலிபான் அமைப்பை உருவாக்கிய நான்கு பேரில் முல்லா அப்துல் கனி பராதரும் ஒருவர். 2001இல், அமெரிக்க தலைமையிலான படைகள் ஆப்கானிஸ்தான் மீது படையெடுத்து தாலிபன்களை ஆட்சியில் இருந்து அகற்றியபோது, அவர் நேட்டோ படைகளுக்கு எதிரான கிளர்ச்சியின் முக்கியத் தலைவராக இருந்தார். தாலிபன்கள் ஆட்சியில் இருந்து அகற்றப்பட்டபோது அவர் தாலிபனின் துணை பாதுகாப்பு அமைச்சராக இருந்தார். முல்லா உமர் உயிருடன் இருந்தபோது, தாலிபன்களுக்கான நிதி திரட்டல் மற்றும் அன்றாட நடவடிக்கைகளின் பொறுப்பாளராக அவர் இருந்தார்.  
ஆப்கானிஸ்தானில் நடந்த அனைத்துப் போர்களிலும் அவர் தாலிபன்களின் தரப்பில் தொடர்ந்து முக்கியப் பங்கு வகித்தார், குறிப்பாக ஹெராத் மற்றும் காபூல் பகுதிகளில் தீவிரமாக செயல்பட்டார். இவர் தாலிபான்களின் ஆப்கானித்தான் இசுலாமிய அமீரகத்தின் இணை நிறுவனர் ஆவார். இவர் முல்லா முகம்மது உமருக்கு பக்கபலமாக இருந்தவர். இவர் பாகிஸ்தான் மற்றும் அமெரிக்காவின் இரகசிய புலனாய்வு அமைப்புகளான சேவைகளிடை உளவுத்துறை மற்றும் நடுவண் ஒற்று முகமைகளால் பிப்ரவரி 2010-ஆம் ஆண்டில் சிறை பிடிக்கப்பட்டு
# அப்துல் கனி பராதர்

## இதனையும் காண்க

- ஆப்கானித்தான் இடைக்கால அரசு (2021)
# எலன் மேரி

**எலன் மேரி இன்னசெண்ட்டு** (*Helen Mary Innocent*) இந்தியாவின் கேரளாவைச் சேர்ந்த ஒரு வளைகோல் பந்தாட்ட வீராங்கனையாவார். 1977 ஆம் ஆண்டு மார்ச்சு மாதம் 14 ஆம் தேதியன்று இவர் பிறந்தார். வளைகோல் பந்தாட்ட அணியில் இலக்கு காவலராக எலன் விளையாடுகிறார். செருமனிக்கு எதிரான போட்டித் தொடரில் 1992 ஆம் ஆண்டு இந்தியாவிற்காக பன்னாட்டுப் போட்டிகளில் எலன் அறிமுகமானார். 2003 ஆம் ஆண்டு ஐதராபாத்தில் நடந்த ஆப்பிரிக்க-ஆசிய விளையாட்டுப் போட்டிகளில் இந்தியாவுக்கான பட்டத்தை வெல்ல இறுதி சமன் முறிவு முயற்சியில் இரண்டு தண்ட அடிகளைத் தடுத்து எலன் காப்பாற்றினார். எலன் மேரிக்கு இந்திய அரசாங்கம் அருச்சுனா விருதை வழங்கி சிறப்பித்தது.
# எலன் மேரி

## பன்னாட்டு மூத்தோர் போட்டிகள்

- 1996 – இந்திரா காந்தி தங்கக் கோப்பை, புது தில்லி
- 1997 – 1997 பெண்கள் உலகக்கோப்பை தகுதிச் சுற்று, அராரே (4ஆவது)
- 1998 – 1998 பெண்கள் உலகக்கோப்பை, உட்ரெக்ட்டு (12ஆவது)
- 1998 – 1998 பொதுநலவாய விளையாட்டுப் போட்டிகள், கோலாலம்பூர் (4ஆவது)
- 1998 – 1998 ஆசிய விளையாட்டுப் போட்டிகள்,பாங்காக்கு (2ஆவது)
- 1999 – ஆசியக் கோப்பை, புது தில்லி (2ஆவது)
- 2000 – 2000 பெண்கள் ஒலிம்பிக் தகுதிச் சுற்று, மில்டன் கெயின்சு (10ஆவது)
- 2001 – 2001 பெண்கள் உலகக்கோப்பை தகுதிச் சுற்று, அமியன்சு/அப்வில்லே (7ஆவது)
- 2002 – 2002 பெண்கள் வெற்றியாளர் போட்டி, யோகன்னசுபர்க்கு (3ஆவது)
- 2002 – 2002 பொதுநலவாய விளையாட்டுப் போட்டிகள், மான்செசுட்டர் (1ஆவது)
- 2002 – 2002 ஆசியக் கோப்பை, பூசன் (4ஆவது)
- 2003 – ஆப்ரோ-ஆசிய விளையாட்டுப் போட்டிகள், ஐதராபாத்து (1ஆவது)
- 2004 – ஆசியக் கிண்ணம், புது தில்லி (1ஆவது)
- 2006 – 2006 பொதுநலவாய விளையாட்டுக்கள்,மெல்போர்ன் (2ஆவது)
- 2006 – 2006 பெண்கள் உலகக்கோப்பை, மாட்ரிட்டு (11ஆவது)
# இப்துல்லா அகுந்த்சாதா

**மௌலவி ஹிப்துல்லா அகுந்த்சாதா** (**Hibatullah Akhundzada**)(;பிறப்பு:19 அக்டோபர் 1967) ஆப்கானித்தான் நாட்டின் அரசியல்வாதியும், இசுலாமிய அறிஞரும், தாலிபான் படைகளின் மூன்றாவது தலைமைப்படைத் தலைவரும் ஆவார்.  
மௌலவி ஹிப்துல்லா அகுந்த்சாதா பத்வாக்களை வெளியிட்டவரும் மற்றும் இவர் 2001- முதல் தாலிபான்களின் ஷரியத் நீதிமன்றங்களின் தலைமை நீதிபதியாகவும் உள்ளார். ஆப்கானில் 2021-இல் அமைய இருக்கும் புதிய அரசில் ஹிப்துல்லவிற்கு பெரிய பதவி கிடைக்க வாய்ப்பு உள்ளது.
# இப்துல்லா அகுந்த்சாதா

## ஆப்கானித்தான் இடைக்கால அரசு (2021)

2021ஆம் ஆண்டில் அமெரிக்கா உள்ளிட்ட நேட்டோ படைகள் ஆப்கானித்தனை விட்டு வெளியேறிய பின்னர் புதிதாக அமைக்கப்பட்ட தாலிபான் 2021 ஆப்கான் இடைககால அரசின் அதியுயர் தலைவராக தேர்வு செய்யப்பட்டார்..
# சிந்தனை செய்

**சிந்தனை செய்** (*Sindhanai Sei*) என்பது 2009 ஆம் ஆண்டு வெளியான இந்தியத் தமிழ்த் திரைப்படம் ஆகும். அறிமுக இயக்குநரான ஆர். யுவன் எழுதி இயக்கிய, இந்த படத்தில் ஆர். யுவன், மது சர்மா ஆகியோர் முக்கிய வேடங்களில் நடித்தனர். மேலும் ஷாபி, நிதிஷ் வீரா, சசாங்க், பாலா, தர்ஷா, அஜய் ஆகியோர் துணை வேடங்களில் நடித்துள்ளனர். இப்படத்தை கில்லி சேகர் மற்றும் அம்மா ராஜசேகர் ஆகியோர் தயாரித்தனர். இப்படத்திற்கான இசையை எஸ். தமன் அமைத்தார். இப்படமானது 2009 சூலை 31 அன்று வெளியானது. இந்த படம் தெலுங்கில் *பீபட்சம்* . என்ற பெயரில் மொழிமாற்றம் செய்யப்பட்டது.
# சிந்தனை செய்

## கதைச்சுருக்கம்

யுவன், நிதிஷ், பாலா, சோக்கத், சபி ஆகியோர் பள்ளியிலிருந்து நண்பர்கள். வளர்ந்த பிறகு ஐவரும் சிறு சிறு திருட்டுகளில் ஈடுபட்டுவருகின்றனர். இப்படி சிறுகசிறுக திருடுவதற்கு பதிலாக பெரிய அளவில் திருடி பணக்காரராக திட்டமிடுகின்றனர். அதன்படி திட்டடமிட்டு ஒரு வங்கியில் ஐந்து கோடியை கொள்ளை அடிக்கின்றனர். அந்த ஐந்து கோடியை பணத்தாசையால் முழுமையாக அபகரிக்க நினைத்து நண்பர்கள் ஒவ்வொருவரும் இன்னொருவரை கொல்ல திட்டமிடுகின்றனர். அதில் யார் வெற்றிபெற்றார். இறுதியில் என்ன ஆனது என்பதே கதை.
# சிந்தனை செய்

## நடிப்பு

- ஆர். யுவன் -ஆதியாக
- மது சர்மா -காயத்திரியாக
- ஷாபி -சங்கராக
- நிதிஷ் வீரா -ஹரியாக
- சசாங்க் -பழனியாக
- பாலா - சீனுவாக
- தர்சா -தனமாக
- அஜய் காவல் ஆய்வாளராக
- மகாநதி சங்கர் காவல் ஆய்வாளராக
- அண்ணாதுரை கண்ணதாசன் -வங்கி மேலாளராக
- தண்டபாணி (நடிகர்) ஆதியின் நண்பராக
- மயில்சாமி (நடிகர்)
- கோட்டை குமார்
- தமன் (இசையமைப்பாளர்) சிறப்புத் தோற்றத்தில்
# சிந்தனை செய்

## தயாரிப்பு

தெலுங்குத் திரைப்பட நடன இயக்குனரான அம்மா ராஜசேகரின் சகோதரர் ஆர். யுவன் (பிரபு சேகர்) *சிந்தனை செய்* மூலம் இயக்குநராக அறிமுகமானார். அவர் படத்தின் நாயகனாக நடித்ததுடன் கதை, திரைக்கதை வசனத்தை எழுதி படத்தை இயக்கியுள்ளார். எஸ். தமன், படத்தின் இசையமைப்பாளராக தேர்வு செய்யப்பட்டார். ஆர். யுவனின் சகோதரர் கில்லி சேகர் சண்டை பயிற்சியாளராக தேர்ந்தெடுக்கப்பட்டார். இந்த படம் ஐந்து இளைஞர்களின் உளவியலைப் படப்பிடிக்கிறது.
# சிந்தனை செய்

## இசை

இப்படத்திற்கான பாடல் இசை, பின்னணி இசை போன்றவற்றை இசையமைப்பாளர் எஸ். தமன் மேற்கொண்டார்.  
தமிழ் பதிப்பின் இசை 2008 நவம்பர் 9 அன்று சென்னையில் வெளியிடப்பட்டது. விழாவின் முக்கிய விருந்தினராக அர்ஜுன் கலந்து கொண்டார். மேலும் பூபதி பாண்டியன், தரணி, டி. சிவா, வெங்கட் பிரபு, ஏ. எம். ரத்னம் ஆகியோரும் இசை வெளியீட்டு விழாவில் கலந்து கொண்டனர். இதன் தெலுங்கு பதிப்பின் இசை 2008 நவம்பர் 7 அன்று ஐதராபாத்தில் உள்ள பிரசாத் லேபில் வெளியிடப்பட்டது. அந்த விழாவில் எஸ். எஸ். ராஜமௌலி, விவி விநாயக், கே. விஜய பாஸ்கர், ஸ்ரீஹரி ஆகியோர் விழாவில் விருந்தினர்களாக கலந்து கொண்டனர்.
# சிந்தனை செய்

## வெளியீடு

இந்த படம் 2009 சூலை 31 அன்று வெளியான பிற நான்கு படங்களுடன் வெளியிடப்பட்டது.
# சிந்தனை செய்

## வெளியீடு

### வணிகம்

இந்தப் படம் சென்னையில் சராசரியான துவக்க வசூலை ஈட்டியது.
# நம்ம வீட்டு பொண்ணு (தொலைக்காட்சித் தொடர்)

**நம்ம வீட்டு பொண்ணு ** என்பது 16 ஆகத்து 2021 ஆம் ஆண்டு முதல் விஜய் தொலைக்காட்சியில் திங்கள் முதல் சனி வரை பிற்பகல் 2:30 மணிக்கு ஒளிபரப்பான தொலைக்காட்சி நாடகத் தொடர் ஆகும். இது ஸ்டார் ஜல்சா என்ற வங்காள மொழித் தொடரான 'கோர்குடோ' என்ற தொடரின் மறு ஆக்கம் ஆகும்.  
இந்த தொடரை 'குளோபல் வில்லேஜர்ஸ்' என்ற நிறுவனம் சார்பில் 'ஆர்.ராஜேஷ்' என்பவர் தயாரிக்க, 'பிரவீன் பென்னட்' என்பவர் இயக்ககத்தில் சுர்ஜித் குமார் மற்றும் அஸ்வினி ஆனந்தித் ஆகியோர் முதன்மை கதாபாத்திரத்தில் நடித்துள்ளார்கள். இந்த தொடரின் இறுதி அத்தியாயம் 25 மார்ச்சு 2023 அன்று ஒளிபரப்பப்பட்டு 478 அத்தியாயங்களுடன் நிறைவு பெற்றது.
# நானே என்னுள் இல்லை

**நானே என்னுள் இல்லை** (*Naane Ennul Illai*) என்பது 2010 ஆம் ஆண்டு வெளியான இந்திய தமிழ் திரைப்படம் ஆகும். இது முன்னாள் தமிழ் நடிகை ஜெயசித்ரா எழுதி இயக்கிய திரைப்படமாகும். இதில் அவரது மகன் அம்ரேஷ் கணேஷ் நடிகராக அறிமுகமானார். ஆர்யா மேனன், ராகவ், நாசர், சரண்யா பொன்வண்ணன் ஆகியோர் துணை வேடங்களில் நடித்துள்ளன்னர். நாயகனாக அம்ரேஷ் கணேஷ் படத்தின் இசையமைப்பாளராகவும் பணியாற்றி, ஒரு பாடலை எழுதி பாடியுள்ளார். இப்படத்தை செந்தூர் முருகன் கம்பைன்ஸ் தயாரித்தது. படம் 2010 அக்டோபர் 15 அன்று வெளியானது. வணிக ரீதியாக சிறப்பாக செயல்படவில்லை.
# நானே என்னுள் இல்லை

## நடிப்பு

- அம்ரேஷ் கணேஷ் -அம்ரேசாக
- ஆர்யா மேனன் -ஐஸ்வர்யாவாக
- இராகவ் -இராஜேசாக
- நாசர் -வாசுவாக
- சரண்யா பொன்வண்ணன் -ஜானகியாக
- மோகன் ராமன் -நடராஜாக
- இலாவண்யா -வாணியாக
- ராதாரவி
- ஒய். ஜி. மகேந்திரன்
- விசு
- குர்லீன் சோப்ரா
- பிளோரா சைனி
- குயிலி
- ஜெயசித்ரா
- சத்தியப்பிரியா
- பாஸ்கி
- கே. எஸ். ரவிக்குமார் அவராகவே (விருந்தினர் தோற்றத்தில்)
- பி. வாசு அவராகவே (விருந்தினர் தோற்றத்தில்)
- பாக்யராஜ் அவராகவே (விருந்தினர் தோற்றத்தில்)
- கங்கை அமரன்
# நானே என்னுள் இல்லை

## இசை

இப்படத்தில் நாயகனாக அறிமுகமான அம்ரேஷ் கணேஷ் இப்படத்தில் இசையமைப்பாளரகவும் அறிமுகமாகி இசையமைத்தார்.
| எண். | தலைப்பு | பாடகர் | பாடலாசிரியர் | நேரம் |  |
| --- | --- | --- | --- | --- | --- |
| 1 | "நீயாருடா நான்யாருடா" | திப்பு | கவிஞர் கருணாநிதி | 5:58 |  |
| 2 | "நானே என்னுள் இல்லை" | ஹரிஹரன், சாதனா சர்கம் | சினேகன் | 6:24 |  |
| 3 | "மெதுவாக மெதுவாக" | கார்த்திக், சின்மயி | சிநேகன் | 5:05 |  |
| 4 | "நானே என்னுள் இல்லை ரீமிக்ஸ்" | அம்ரேஷ் கணேஷ் | அம்ரேஷ் கணேஷ் | 2:42 |  |
| 5 | "பிறப்புனா இறகவேண்டும்" | அம்ரேஷ் கணேஷ் | அம்ரேஷ் கணேஷ் | 4:42 |  |
| 6 | "நானே என்னுள் இல்லை கருப்பொருள் இசை" | ஹரிஹரன், சாதனா சர்கம் | சிநேகன் | 3:04 | } |
# தென்னிந்திய திரைப்பட தொழிலாளர் சம்மேளனம்

**தென் இந்திய திரைப்பட தொழிலாளர் கூட்டமைப்பு (பெப்சி)** (*Film Employees Federation of South India*) என்பது என்பது இந்திய ஒன்றியம், தமிழ்நாட்டில் தமிழ் தமிழகத் திரைப்படத்துறையைச் சேர்ந்த தொழில்நுட்பக் கலைஞர்களின் ஒரு அமைப்பு ஆகும். இந்த கூட்டமைப்பில் திரைப்படம் மற்றும் தொலைக்காட்சித் துறையில் பல்வேறு தொழில்களைச் சேர்ந்த மொத்தம் 23 தொழிற்சங்கங்களின் சுமார் 25,000 உறுப்பினர்கள் இணைந்துள்ளனர்.
# தென்னிந்திய திரைப்பட தொழிலாளர் சம்மேளனம்

## வேலைநிறுத்தங்கள்

### ஜூன் 1997

1997 சூனில் பாலு மகேந்திரா இயக்கிய *ராமன் அப்துல்லா* படத்தின் படப்பிடிப்பின் போது பெப்சி சங்கத்தின் சில உறுப்பினர்கள் திடீர் வேலை நிறுத்தத்ததில் ஈடுபட்டனர். பினர் பெப்சி காலவரையற்ற வேலைநிறுத்தத்தைத் தொடங்கியது. இது பின்னர் ஒரு பெரிய நெருக்கடிக்கு வழிவகுத்தது. இது மற்ற திரைப்பட அலகுகளையும் பாதித்தது. தமிழ்நாடு அரசு தலையிட்டதால், ஒரு வாரத்திற்கு பிறகு பெப்சியின் வேலை நிறுத்தம் திரும்ப பெறப்பட்டது. என்றாலும், தயாரிப்பாளர்கள் தங்கள் நிலைப்பாட்டில் உறுதியாக, பெப்சியுன் தொடர்புடைய எந்த தொழில்நுட்ப வல்லுநரையோ, பணியாளரையோ பணியில் ஈடுபடுத்த மாட்டோம் என்று கூறினர். தொழில்நுட்பப் பணியாளர்கள் மற்றும் கலைஞர்களின் ஊதிய உயர்வால் 1997 இல் தமிழ்த் திரைப்படங்களுக்கு வணிக ரீதியான சுமையாக மாறியதாக அவர்கள் புகார் கூறினர். கேரளம், ஆந்திராவில் உள்ள அமைப்புகளைப் போலவே தமிழ்த் திரைப்படங்களின் தயாரிப்பிற்காக தனியான புதிய அமைப்புகளை தொழிலாளர்களும் தொழில்நுட்ப வல்லுநர்களும் உருவாக்க வேண்டும் என்று அவர்கள் கோரினர். பெப்சி அமைப்பின் தலைவர் விஜயன் தனது நிலையில் இருந்து பின்வாங்க மறுத்தது, முக்கிய நடிகர்கள் மற்றும் திரைப்பட இயக்குநர் பாரதிராஜாவின் ஆதரவை திரட்ட முடியாதது போன்றவற்றால் பிரச்சினை அதிகரித்தது. இந்த வேலைநிறுத்தத்தால் விஜயன் முக்கிய நபரானார். இது சில உறுப்பினர்களின் தற்கொலைக்கு காரணமாயிற்று. சிலர் இந்த வேலைநிறுத்தத்தால் தங்கள் சொத்துக்களை இழந்தனர்.  
இந்த வேலை நிறுத்தத்தால் தாமதமான திரைப்படங்களில் *மருதநாயகம்*, *ஜீன்ஸ்*, *சேது,* *காதல் ரோஜாவே* ஆகியவை அடங்கும். திரைப்படத் தயாரிப்பாளர் கே. டி. குஞ்சுமோன் தனது படமான *ரட்சகன்* ( ராஜாஜி ஹாலின் பிரம்மாண்டமான மாதிரி) படத்திற்காக அமைத்த ஒரு பெரிய கட்டமைப்பு மழையில் அழிந்தது. இதனால் அவரது இழப்பு 3 இலட்சம் என்று கூறினார். அந்த கட்டமைப்புக்கு அருகில் நிறுத்தி வைக்கப்பட்டிருந்த பல புதிய சியோலோ மகிழுந்துகளும் சேதமடைந்தன. இதன் விளைவாக மேலும் 7 லட்சம் இழப்பு ஏற்பட்டது, என்று அவர் கூறினார். வேலைநிறுத்தம் ஆறு மாதங்களுக்கும் மேலாக நீடித்தது. இதனால் பல படங்களின் தயாரிப்பில் தாமதம் ஏற்பட்டது. 1998 சூனில், பெப்சி மற்றும் தமிழ்த் திரைப்படத் தயாரிப்பாளர் சங்கம் இணைந்து தமிழ்நாடு திரைப்படத் தயாரிப்பாளர்கள் மற்றும் ஊழியர் கூட்டமைப்பு என்ற புதிய அமைப்பை உருவாக்கப்பட்டது. இதற்கான ஒப்பந்தம் இரு அமைப்புகளின் பிரதிநிதிகளால் அன்றைய முதல்வர் மு. கருணாநிதி முன்னிலையில் கையெழுத்திடப்பட்டது.
# தென்னிந்திய திரைப்பட தொழிலாளர் சம்மேளனம்

## வேலைநிறுத்தங்கள்

### ஜூன் 2011

பெப்சி மற்றும் தமிழ்த் திரைப்படத் தயாரிப்பாளர்கள் சங்கம் இடையே ஊதியம் மற்றும் வேலை நேரம் குறித்து 2011 துவக்கத்தில் ஒரு சூடான சிக்கலாக மாறியது. மேலும் பெப்சி உறுப்பினர்கள் சம்பள உயர்வு தொடர்பான பிரச்சினையில் உடனடியாக தீர்வு காண விரும்பினர். 2011 சூனில் வேலைநிறுத்தத்திற்கு அழைப்பு விடுத்தனர்
# தென்னிந்திய திரைப்பட தொழிலாளர் சம்மேளனம்

## வேலைநிறுத்தங்கள்

### பிப்ரவரி 2012

2012 பிப்ரவரி தொடக்கத்தில் அதிகாரப்பூர்வமற்ற இரண்டு வார வேலைநிறுத்தம் நடைபெற்றது. தமிழ்த் திரைப்படத் தயாரிப்பாளர் சங்கமானது திருத்தப்பட்ட ஊதிய விகிதத்தை அமல்படுத்தக் கோரி கிட்டத்தட்ட 5000 பெப்சி தொழிலாளர்கள் வடபழனியில் உள்ள இசைக் கலைஞர் சங்கத்தில் ஒரு நாள் உண்ணாநிலை போராட்டத்தில் ஈடுபட்டனர். 2012 ஏப்ரலில் வேலைநிறுத்தம் அதிகாரப்பூர்வமாக மேற்கொள்ளப்பட்டது. ஆனால் இதனால் பெரிய செலவில் தயாரிக்கபட்ட திரைப்படங்களின் வேலைகள் கெடவில்லை. பின்னர் தமிழக தொழிலாளர் நலத்துறை அமைச்சர் எஸ். டி. செல்லபாண்டியனின் தலையீட்டால் விரைவில் பிரச்சனைக்கு சுமூக தீர்வு காணப்பட்டது.
# தென்னிந்திய திரைப்பட தொழிலாளர் சம்மேளனம்

## வேலைநிறுத்தங்கள்

### ஜூன் 2013

ஒளிப்படமி குழுவைச் சேந்த ஒருவர் தங்கள் தளவாடங்களுக்காக பெப்சி சங்கத்துக்கு உட்பட்ட ஓட்டுநர்களை பயன்படுத்துவதற்கு பதிலாக ஒரு தனியார் நிறுவனத்தை வேலைக்கு அமர்த்தியதை ஓட்டுநர் சங்கம் அறிந்ததும் மோதல் ஏற்பட்டது. இரண்டு நாட்களுக்குப் பிறகு வேலைநிறுத்தம் ரத்து செய்யப்பட்டு மீண்டும் படப்பிடிப்பு தொடங்கியது.  
வேலைநிறுத்தத்தின் காரணமாக, தமிழ்நாடு சின்னத் திரை தயாரிப்பாளர் சங்கத் தலைவர் இராதிகா பெப்சியிலிருந்து விலகுவதாக சங்கம் முடிவு செய்துள்ளதாக அறிவித்தார்.  
தலைவர்கள்  
- மே 2009 - எழுத்தாளர் வி. சி. குகநாதன் தேர்ந்தெடுக்கப்பட்டு, நிலைமையை மேம்படுத்த்வதாகவும், தயாரிப்பாளர்களுடன் நெருக்கமாக பணியாற்றுவதாகவும் உறுதியளித்தார். 2011 தமிழகத் தேர்தல் முடிவுகள் வெளியான சிறிது நேரத்தில் அவர் 2011 இல் விலகினார். மேலும் பெப்சியில் இருந்து வெளியேறிய ராம நாராயணனுடன் ஒரே நேரத்தில் தனது பதவியை விட்டு வ்விலகினார்.
- மே 2011 - குகநாதன் விலகியதைத் தொடர்ந்து எம். ஏ. ராமதுரை அப்பதவிக்கு வந்தார். ஜி. சிவா செயலாளராகவும், அங்கமுத்து சண்முகம் பொருளாளராகவும் இருந்தனர்.
- ஜூன் 2012 - இயக்குநர் அமீர் பெப்சி தலைவர் தேர்தலில் மூத்த இயக்குநர் விசுவை தோற்கடித்தார். சிவா செயலாளராகவும், சண்முகம் பொருளாளராகவும் மீண்டும் தேர்ந்தெடுக்கப்பட்டனர்.
# தென்னிந்திய திரைப்பட தொழிலாளர் சம்மேளனம்

## இதையும் பார்க்கவும்

- தமிழ்த் திரைப்படத் தயாரிப்பாளர் சங்கம்
- தென்னிந்திய நடிகர் சங்கம்
# அனந்து (திரைக்கதை எழுத்தாளர்)

**அனந்து** என்பவர் ஒரு இந்திய திரைக்கதை ஆசிரியர் ஆவார். இவர் குறிப்பாக தமிழ் திரைப்படங்களில் பணியாற்றியுள்ளார். இவர் பெரும்பாலும் கே. பாலசந்தருடன் இணைந்து பணியாற்றியுள்ளார். மேலும் இவர் நடிகர் கமல்ஹாசனின் வழிகாட்டியாக இருந்தவர்.
# அனந்து (திரைக்கதை எழுத்தாளர்)

## தொழில்

அனந்து திரைக்கதை எழுத்தாளராகவும், இயக்குநர் கே. பாலசந்தரின் நெருங்கிய கூட்டாளியாக இருந்தார். இவர் இயக்குநர் சி. ருத்ரைய்யாவுடன் இரண்டு படங்களில் பணியாற்றினார். படத்தின் தலைப்புப் பட்டியில் (டைட்டில் கார்டு), ருத்ரய்யா *அவள் அப்படித்தான்* படத்தை அனந்துவுக்கு அர்ப்பணித்திருந்தார். சி. வி. இராசேந்திரன் இயக்கிய *அனுபவம் புதுமை* மற்றும் *கலாட்டா கல்யாணம்* ஆகிய படங்களில் சித்ராலயா கோபுவுடன் துணை உரையாடல் எழுத்தாளராக பணியாற்றினார். கலாட்டா கல்யாணம் படத்தில் சிவாஜி கணேசன், ஜெயலலிதாவுடன் இடைவேளைக்குப் பிறகான காட்சிகளில் நடித்தார்.  
1991 இல், அனந்து எஸ். பி. பாலசுப்பிரமணியம், ஆனந்த் பாபு, ராதா, ரம்யா கிருஷ்ணன் போன்றோரின் நடிப்பில் உருவான *சிகரம்* என்ற படத்தை இயக்கினார். ஒரு விமர்சகர் "யதார்த்தத்தின் மீது ஒரு கண்ணும், ஆழமான உரையாடலுக்கான திறமையும் கொண்ட, அனந்து இதை தன் திரைப்பட வரலாற்றில் ஒரு மறக்கமுடியாத நுழைவாக ஆக்குகிறார்."
# அனந்து (திரைக்கதை எழுத்தாளர்)

## தொழில்

### கமல்ஹாசனுடனான பணிகள்

அனந்துவை கமல்ஹாசன் நெருங்கிய கூட்டாளியாகவும் வழிகாட்டியாகவும் கருதினார். அனந்து மூலம், கமலால் கே. பாலசந்தருடன் நெருங்கிய தொடர்பைப் பேண முடிந்தது.  
1970 களின் முற்பகுதியில், கமல்ஹாசன் தமிழ் சினிமாவில் இருந்து வந்த சலிப்பூட்டும், முக்கியத்துவம் அற்ற வேடங்களால் மனமுடைந்து இருந்தார். மலையாளப் படங்களில் பணியாற்றுவதற்கான வாழ்ப்புகளை ஏற்றுக் கொண்டபின், அனந்துவுக்கு தனது திரைப்பட ஆர்வத்தை மீண்டும் ஊக்குவித்ததற்காக பாராட்டினார். இந்த காலகட்டத்தில், அனந்து கமலஹாசனின் திரை நடிப்பை மதிப்பிடுவதன் மூலமும், உலக சினிமாவை அவருக்கு அறிமுகப்படுத்துவதன் மூலமும் அவரது திறமையை வளர்த்துக் கொள்ள உதவினார். தனக்கு திரைக்கதை எழுத கற்றுக் கொடுத்ததற்காக அனந்துவை கமல்ஹாசன் பாராட்டியுள்ளார்.  
1990 களில் கமலின் பல படங்களில் அனந்து பலவகையிலும் அவருடன் நெருக்கமாக பணியாற்றினார். அனந்து அவரின் *நம்மவர்* படத்தின் தலைப்புக்கு காரணமாக இருந்தார். இந்த சொல் பின்னர் கமல்ஹாசனால் அவரது அரசியல் நடவடிக்கைகளில் தழுவிக்கொள்ளப்பட்டது.  
1998 இல் அனந்து இறந்ததைத் தொடர்ந்து, கமல்ஹாசன் தமிழில் இயக்கிய முதல் படமான *ஹே ராம்* (2000) ஆனந்துவுக்கு அர்ப்பணிக்கப்பட்டது. 2016 இல் ஹென்றி லாங்லாயிஸ் விருதை பெற்ற பிறகு, கமல்ஹாசன் அந்த விருதை அனந்துக்கு அர்ப்பணித்தார். கமலின் 60 வது ஆண்டு விழாவை கொண்டாடும் ஒரு பகுதியாக, 2019 ல் கமல்ஹாசனின் அலுவலகங்களில் அனந்துவின் அதிகாரப்பூர்வ உருவப்படம் திறக்கப்பட்டது.
# அனந்து (திரைக்கதை எழுத்தாளர்)

## பகுதித் திரைப்படவியல்

| கதை | திரைக்கதை | உரையாடல் | இயக்கம் | நடிப்பு |
| --- | --- | --- | --- | --- |
| 1968 | *கலாட்டா கல்யாணம்* |  |  |  |
| 1970 | *கல்யாண ஊர்வலம்* |  |  |  |
| 1978 | *அவள் அப்படித்தான்* |  |  |  |
| 1980 | *கிராமத்து அத்தியாயம்* |  |  |  |
| 1981 | *மீண்டும் கோகிலா* |  |  |  |
| 1981 | *ராஜ பார்வை* |  |  |  |
| 1984 | *புதியவன்* |  |  |  |
| 1987 | *கடமை கண்ணியம் கட்டுப்பாடு* |  |  |  |
| 1988 | *சத்யா* |  |  |  |
| 1988 | *என் தமிழ் என் மக்கள்* |  |  |  |
| 1989 | *அபூர்வ சகோதரர்கள்* |  |  |  |
| 1989 | *சிவா* |  |  |  |
| 1990 | *உன்னைச் சொல்லி குற்றமில்லை* |  |  |  |
| 1990 | *கேளடி கண்மணி* |  |  |  |
| 1990 | *மைக்கேல் மதன காமராஜன்* |  |  |  |
| 1990 | *ராஜா கைய வெச்சா* |  |  |  |
| 1990 | *ஒரு வீடு இரு வாசல்* |  |  |  |
| 1990 | அஞ்சலி |  |  |  |
| 1991 | *சிகரம்* |  |  |  |
| 1991 | *குணா* |  |  |  |
| 1995 | *சதி லீலாவதி* |  |  |  |
| 1996 | *கல்லூரி வாசல்* |  |  |  |
| 1996 | *காதல் பகடை* | தொலைக்காட்சித் தொடர் |  |  |
| 1997 | *ஆஹா* | } |  |  |
# சாவ் கொன் யாவ்

**சாவ் கொன் யாவ்** (*Chow Kon Yeow*, பிறப்பு : நவம்பர் 14, 1957) பினாங்கு மாநில முதலமைச்சரும் மலேசிய அரசியல்வாதியும் ஆவார். இவர் படாங் கோதா ஜோர்ஜ் டவுன் மாநில சட்டமன்ற உறுப்பினர் மற்றும் தஞ்சோங் ஜோர்ஜ் டவுன் நாடாளுமன்ற உறுப்பினரும் ஆவார். இவர் பினாங்குத் தமிழர்கள் மத்தியில் மிக பிரபலம் ஆன முதலமைச்சர்.
# வக்கான் மாவட்டம்

**வக்கான் மாவட்டம்** (**Wakhan District**) ஆப்கானித்தான் நாட்டின் படாக்சான் மாகாணத்தின் 28 மாவட்டங்களில் ஒன்றாகும். இம்மாவட்டம் ஆப்கானித்தானின் கிழக்கில், பாமிர் மலையில் புவிசார் அரசியல் முக்கியத்துவம் வாய்ந்த வக்கான் தாழ்வாரத்தில் அமைந்துள்ளது.
இம்மாவட்டத்தின் மொத்த மக்கள் தொகை 16,873 மட்டுமே. இம்மாவட்டத்தின் தலைமையிட நகரம் *கான்தூத்* நகரம் ஆகும். இம்மாவட்டம் 112 மலைக் கிராமங்களைக் கொண்டுள்ளது. இம்மாவட்டத்தில் கிர்கிஷ் பழங்குடி இசுலாமிய மக்கள் அதிகம் வாழ்கின்றனர். இம்மாவட்டத்தின் மொத்த பரப்பளவு 11,258 சதுர கிலோ மீட்டர் (4,347 சதுர மைல்) ஆகும்.  
இம்மாவட்டம் 3 நாடுகளின் பன்னாட்டு எல்லைகளை பகிர்ந்துள்ளது. அவைகள்: வடக்கில் தஜிகிஸ்தான், தெற்கில் பாகிஸ்தான் ஆக்கிரமிப்பில் உள்ள கில்ஜித்-பல்டிஸ்தான், கிழக்கில் சீனாவின் சிஞ்சியாங் மாகாணம் ஆகும்.
# வக்கான் மாவட்டம்

## இதனையும் காண்க

- வக்கான் தாழ்வாரம்
# சித்தாயம் கோபகுமார்

**சித்தாயம் கோபகுமார்** (*Chittayam Gopakumar*) பிறப்பு 30 மே 1965) இந்தியப் பொதுவுடைமைக் கட்சியைச் சேர்ந்த ஓர் இந்திய அரசியல்வாதி ஆவார். இவர் 2011இல் முதன்முறையாக கேரள சட்டமன்றத்திற்கு பத்தனம்திட்டா மாவட்டத்தில் அடூர் சட்டமன்றத் தொகுதியிலிருந்து வேட்பாளராக தேர்ந்தெடுக்கப்பட்டார். 2016இல் நடடைபெற்ற கேரள சட்டமன்றத் தேர்தலில் அதே தொகுதியிலிருந்து இவர் மீண்டும் வெற்றி பெற்றார். இவர் கேரள சட்டமன்றத்தின் தற்போதைய துணை சபாநாயகராக இருக்கிறார்.  
இவர், 2019இல் நடைபெற்ற இந்தியப் பொதுத் தேர்தலில் கேரளாவில் மாவேலிக்கரை மக்களவைத் தொகுதியிலிருந்து இடதுசாரி ஜனநாயக முன்னணியின் வேட்பாளராக போட்டியிட்டு இந்திய தேசிய காங்கிரசு வேட்பாளர் கொடிக்குன்னில் சுரேஷிடம் தோற்றார் .
# சித்தாயம் கோபகுமார்

## சொந்த வாழ்க்கை

இவர் 30 மே 1965இல், கொல்லம் மாவட்டத்திலுள்ள சித்தாயத்தில் டி. கோபாலகிருஷ்ணன் - டி. கே. தேவயானி ஆகியோரின் மகனாகப் பிறந்தார். இவர் கொட்டாரக்கரை புனித கிரிகோரியோசு கல்லூரியில் முன் பட்டப்படிப்பை முடித்தார். ஆனால் தனது குடும்பத்தின் மோசமான நிதி நிலைமை காரணமாக மேற்கொண்டு படிக்க முடியவில்லை. இவர், சி. செர்லி பாய் என்பவரை மணந்தார். இவர்களுக்கு இரண்டு மகள்கள் உள்ளனர்.
# சித்தாயம் கோபகுமார்

## அரசியல் வாழ்க்கை

கோபகுமார், தனது பள்ளி நாட்களில், அகில இந்திய மாணவர் கூட்டமைப்பு மூலம் அரசியலில் நுழைந்து, அந்த அமைப்பின் மாநில குழு உறுப்பினரானார். பின்னர் அகில இந்திய தொழிற்சங்க காங்கிரசில் சேர்ந்து, தொழிற்சங்க இயக்கங்களை ஒழுங்கமைக்கத் தொடங்கினார். பின்னர் அகில இந்திய தொழிற்சங்க காங்கிரசின் மாநில செயற்குழு உறுப்பினரானார். இவர் கேரள காசுவண்டி தொழிலாளி கேந்திர அமைப்பின் மாநில செயலாளராகவும் (கேரளா முந்திரி தொழிலாளர்கள் மத்திய தொழிற்சங்கம்), ஆஷா தொழிலாளர் சங்கத்தின் மாநில தலைவராகவும், கேரள மாநில கர்ஷகா தொழிலாளி கூட்டமைப்பின் கொல்லம் மாவட்ட தலைவராகவும் இருந்தார். 18 வயதில், இந்தியப் பொதுவுடைமைக் கட்சி கிளைக் குழு உறுப்பினராக சேர்ந்தார். இப்போது அக்கட்சியின் மாநில அமைப்பின் உறுப்பினராக இருக்கிறார்.  
2011இல், கட்சி இவரை கேரள சட்டமன்றத் தேர்தலுக்கான அடூர் தொகுதியின் வேட்பாளராக நிறுத்தியது. இவர் காங்கிரசு வேட்பாளர் பந்தளம் சுதாகரனை 607 வாக்குகள் வித்தியாசத்தில் தோற்கடித்து வெற்றி பெற்றார். அந்த காலகட்டத்தில், இவர் பிற்படுத்தப்பட்ட வகுப்பினரின் நலன் குறித்த குழுவின் தலைவரானார். 2016ஆம் ஆண்டில், மீண்டும் அதே தொகுதியிலிருந்து 25,460 வாக்குகள் வித்தியாசத்தில் மீண்டும் தேர்ந்தெடுக்கப்பட்டார். இவர் காங்கிரசு வேட்பாளர் கே கே ஷாஜுவை தோற்கடித்தார்.  
2019 பாராளுமன்றத் தேர்தலில், இவர் மாவேலிக்கரை மக்களவைத் தொகுதியிலிருந்து காங்கிரசு வேட்பாளரும் தொகுதியின் அப்போதைய உறுப்பினருமான கொடிக்குன்னில் சுரேஷிடம் 61,138 வாக்குகள் வித்தியாசத்தில் தோல்வியடைந்தார். 2021 கேரள சட்டமன்றத் தேர்தலில், காங்கிரசு வேட்பாளர் எம். ஜி. கண்ணனை 2919 வாக்குகள் வித்தியாசத்தில் தோற்கடித்து மீண்டும் அடூர் தொகுதியிலிருந்து மீண்டும் தேர்ந்தெடுக்கப்பட்டார்.
# வக்கான் தாழ்வாரம்

**வக்கான் தாழ்வாரம்** அல்லது **வக்கான் நடைபாதை** (பஷ்தூ மொழி: واخان உருது: راہداری راہداری) ஆப்கானித்தான் நாட்டின் தூரக்கிழக்கில் அமைந்த படாக்சான் மாகாணத்தின் பாமிர் மலைகளுக்கு தெற்கே அமைந்த வக்கான் மாவட்டத்தில் உள்ள ஒரு குறுகி, நீண்ட புவிசார் அரசியல் பகுதியாகும். கிழக்கில் இத்தாழ்வாரம் சீனாவின் சிஞ்சியாங் மாகாணத்தின் எல்லையைத் தொட்டு நிற்கிறது. மேலும் இத்தாழ்வாரத்தின் வடக்கில் தஜிகிஸ்தான் மற்றும் தெற்கில் பாகிஸ்தான் ஆக்கிரமிப்பு கில்ஜித்-பல்டிஸ்தான் அமைந்துள்ளது.  
வடக்கே பாமிர் மலைகளுக்க்கும், தெற்கே காரகோரம் மலைகளுக்கும் இடையே அமைந்த வக்கான் தாழ்வாரம் சுமார் 350 கிமீ (220 மைல்) நீளமும் 13 முதல் 65 கிலோமீட்டர் வரை (8-40 மைல்) அகலமும் கொண்டது. இந்த உயரமான மலை பள்ளத்தாக்கில் இருந்து பஞ் மற்றும் பாமிர் ஆறுகள் தோன்றி ஆமூ தாரியா ஆற்றை உருவாக்குகின்றது. வக்கான் பள்ளத்தாக்கு வழியாக ஒரு வர்த்தக பாதையை பழங்காலத்திலிருந்தே கிழக்காசியா, தெற்காசியா மற்றும் நடு ஆசியாவுக்குச் செல்லும் பயணிகள் பயன்படுத்துகின்றனர்.  
1893-இல் பிரித்தானியப் பேரரசு, பிரித்தானிய இந்தியா மற்றும் ஆப்கானித்தான் அமீரகம் இடையே ஏற்பட்ட ஒரு ஒப்பந்தம் அடிப்படையில் வக்கான் தாழ்வாரம் உருவாக்கப்பட்டது. மேலும் இந்த ஒப்பந்த அடிப்படையில் ஆப்கானித்தான்-பிரித்தானிய இந்தியாவை பிரிக்கும் துராந்து எல்லைக்கோடு 1896-இல் உருவாக்கப்பட்டது. இந்த குறுகிய தாழ்வாரம் ரஷ்ய சாம்ராஜ்யத்திற்கும், பிரித்தானிய இந்தியாவிற்கும் இடையேயான ஒரு இடையக மண்டலமாக செயல்பட்டது. வக்கான் தாழ்வாரத்தின் கிழக்கு முனை சீனாவின் சின்சியாங் பிராந்தியத்தின் எல்லையாக உள்ளது. 2010-ஆம் ஆண்டு நிலவரப்படி, வக்கான் தாழ்வாரத்தில் 12,000 மக்கள் இருந்தனர். *வாகி* மற்றும் பாமிரி மக்கள் வசிக்கும் வக்கான் தாழ்வாரத்தின் வடக்குப் பகுதி பாமிர் எனக் குறிப்பிடப்படுகிறது.
# வக்கான் தாழ்வாரம்

## புவியியல்

-பிரித்தானிய இந்தியாவின் எல்லையான வக்கான் தாழ்வாரம்]]  
ஆப்கானித்தான் நாட்டின் தூரக்கிழக்கில் அமைந்த படாக்சான் மாகாணத்தில், வடக்கில் பாமிர் மலைகளுக்கும் தெற்கிலும், காரகோரம் மலைகளுக்கும் இடையே அமைந்த வக்கான் தாழ்வாரம் 350 கிமீ (220 மைல்) நீளமும் 13 முதல் 65 கிலோமீட்டர் வரை (8 - 40 மைல்) அகலமும் கொண்ட பனிபடர்ந்த மலைபகுதியாகும். வக்கான் தாழ்வாரத்தின் கிழக்கில் சீனாவின் சிஞ்சியாங் பிரதேசமும் , வடக்கே தஜிகிஸ்தான் மற்றும் தெற்கே ஜம்மு காஷ்மீர் பகுதியான கில்ஜித்-பஸ்டிஸ்தானும் எல்லைகளாகக் கொண்டது. வக்கான் தாழ்வாரத்தின் வடக்கில் பாமிர் மலைகளில் உற்பத்தியாகும் பாமிர் ஆறும், சோர்கு ஏரியும் அமைந்துள்ளது.  
வக்கான் தாழ்வாரத்தின் உயரம் மேற்கு பகுதியை விட கிழக்குப் பகுதி உயர்ந்தது. வக்கான் கணவாய் கடல் மட்டத்திலிருந்து முதல் வரை உயரம் கொண்டது.வக்கான் தாழ்வாரத்தின் பனிபடர்ந்த வக்கான் ஆறு உற்பத்தியாகிறது.
# வக்கான் தாழ்வாரம்

## இதனையும் காண்க

- வக்கான் மாவட்டம்
# சின்ன பாமிர்

**சின்ன பாமிர்** (**Little Pamir**)ஆப்கானித்தான் நாட்டின் தூரக்கிழக்கில் அமைந்த படாக்சான் மாகாணத்தில் உள்ள வக்கான் மாவட்டத்தில் அமைந்த **U** வடிவ புல் சமவெளி ஆகும். சின்ன பாமிர் புல் சமவெளி 100 கிலோ மீட்டர் நீளமும், 10 கிலோ மீட்டர் அகலமும் கொண்டது.இதன் வடக்கில் பாமிர் மலைத்தொடரின் துணைத் தொடரான நிக்கோலாஸ் மலைத்தொடர் உள்ளது. சின்ன பாமிர் சமவெளியின் மேற்கே அமைந்த சாக்மாக்டின் ஏரி 9 கிலோ மீட்டர் நீளம்; 2 கிலோ மீட்டர் அகலத்துடன் கூடியது.
# சாந்தி எனது சாந்தி

**சாந்தி எனது சாந்தி** (Shanti Enathu Shanti) என்பது 1991 ஆம் ஆண்டு வெளிவந்த இந்தியத் தமிழ் திரைப்படமாகும். இத்திரைப்படத்தை டி ராஜேந்தர் எழுதி இயக்கித் தயாரித்தார். ராஜேந்தர் தானே படத்தின் பிரதான கதாபாத்திரத்தில் ராதாவுடன் நடித்தார். படம் 18 ஏப்ரல் 1991 அன்று வெளியிடப்பட்டது. இதில் நடித்ததற்காக சிலம்பரசன் 12வது சினிமா எக்ஸ்பிரஸ் விருதில் சிறந்த குழந்தை நட்சத்திரம் விருது வென்றார்.
# சாந்தி எனது சாந்தி

## நடிகர்கள்

- டி. ராஜேந்தர்
- ராகேஷ்
- நீதா புரி
- சிலம்பரசன்
- வெண்ணிற ஆடை மூர்த்தி
- சக்கரவர்த்தி (குரல்: நாசர் பின்னணிக் குரல் கொடுத்தார்)
- வினோத்
- விஸ்வநாத்
- அலி
- இடிச்சபுளி செல்வராசு
- சுமித்ரா
- ஒய். விஜயா
- டிஸ்கோ சாந்தி
- சந்தியா
- ஸ்ரீபாரதி
- ஸ்ரவந்தி
- ராதா
- ரோஜா ரமணி
- அனுராதா
# சாந்தி எனது சாந்தி

## பாடல்கள்

இத்திரைப்படத்திற்கு டி. ராஜேந்தர் அனைத்துப் பாடல்களையும் இயற்றி இசையமைத்துள்ளார்.  
- "இதழ்கள் உரசும்" - மனோ
- "பூமேலே காதல்" - மனோ
- "என் உயிரின் உயிரே" - மனோ
- "ஒண்ணு ரெண்டு" - எஸ். ஜானகி
- "சுந்தரியின் ராங்கி" - மனோ
- "யே ராசா" - எஸ். ஜானகி
- "பொண்ணு ஃபாலோ" - மனோ
- "காதல் இல்லை" - மனோ
# மந்தர் மதுக்கர் தேசுமுக்கு

**மந்தர் மதுக்கர் தேசுமுக்கு** (Mandar Madhukar Deshmukh) ஓர் இந்திய இயற்பியலாளர் ஆவார். மீநுண் தொழில்நுட்பம் மற்றும் இடைநிலைத் துகள்சார் இயற்பியல் பிரிவுகளில் இவர் நிபுணத்துவம் பெற்ற்ள்ளார். மும்பையிலுள்ள டாடா அடிப்படை ஆராய்ச்சி நிறுவனத்தில் பணிபுரிகிறார். இந்தியாவின் உயரிய அறிவியல் விருதாகக் கருதப்படும் இந்தியாவின் அறிவியல் மற்றும் தொழில்நுட்பத்திற்கான சாந்தி சுவரூப் பட்நாகர் பரிசு இயற்பியல் அறிவியல் பிரிவில் இவருக்கு 2015 ஆம் ஆண்டு வழங்கப்பட்டது. 1996 ஆம் ஆண்டு மும்பையின் இந்திய தொழில்நுட்பக் கழகத்தில் பிடெக் பட்டமும், 2002 ஆம் ஆண்டு டிசி ரால்ப் வழிகாட்டுதலின் கீழ் கார்னெல் பல்கலைக்கழகத்தில் முனைவர் பட்டமும் பெற்றார். டாடா அடிப்படை ஆராய்ச்சி நிறுவனத்திற்கு வருவதற்கு முன், ஆர்வர்டு பல்கலைக்கழகத்தில் ஆங்குன் பார்க் குழுவில் முதுகலை ஆராய்ச்சியாளராக இருந்தார்.  
இவரது மனைவி பிரீதா பந்தும் கார்னெல் பல்கலைக்கழகத்தில் இருந்து முனைவர் பட்டம் பெற்றவராவார். மும்பை இந்திய தொழில்நுட்பக் கழகத்தில் இணை பேராசிரியராக உள்ளார்.
# பிக்ரம் கிரெவால்

**பிக்ரம் கிரெவால்** (*Bikram Grewal*) இந்தியாவின் தில்லியைச் சேர்ந்த ஒரு பறவையியல் நிபுணராவார். ஓர் எழுத்தாளராகவும், பறவை நோக்குநராகவும், பறவைகள் பாதுகாவலராகவும் இவர் அறியப்படுகிறார். இந்திய பறவைகள் குறித்து பல வழிகாட்டி நூல்களை பிக்ரம் எழுதியுள்ளார். இவரது தந்தை இந்திய அரசாங்கத்தில் பணியாற்றிய மூத்த அரசு ஊழியராவார். மத்தியப் பிரதேசம், அருணாச்சலம் மற்றும் நாகாலாந்தில் சுற்றுச்சூழல் சுற்றுலாவை மேம்படுத்துவதற்காக பிக்ரம் அரசாங்கங்கள் மற்றும் தனியார் குழுக்களுடன் இணைந்து பணியாற்றி வருகிறார். இவரது 2002 ஆம் ஆண்டு வெளியிடப்பட்ட இந்திய பறவைகள் என்ற புத்தகம் அதிகம் விற்பனையான புத்தகங்களில் ஒன்றானது. சரணாலய ஆசியா என்ற பத்திரிகையில் கொண்டுவரப்பட்ட பரம்பரைத் தொடரின் ஒரு பகுதியாகவும் பிக்ரம் இருந்தார்.
# பிக்ரம் கிரெவால்

## எழுதிய புத்தகங்கள்

1. உள்நோக்கு வழிகாட்டிகள் : இந்தியா (1988)
1. இமயமலையின் பறவைகளுக்கு ஒரு புகைப்பட வழிகாட்டி (ஆட்டோ பிசுட்டருடன், 1999)
1. இந்தியப் பறவைகளின் புகைப்பட வழிகாட்டி (2002)
1. தில்லி மற்றும் அரியானா பறவைகளின் பட ஏடு (2006)
1. சுந்தரவனம் மரபுரிமை (பிட்டு சாகல் மற்றும் சிமித்து சென்னுடன்),
1. பாரத்பூர் மரபுரிமை (with Bittu Sahgal), and
1. கார்பெட்டு மரபுரிமை (பிரியேந்திர சிங் மற்றும் பிட்டு சாகலுடன்)
# அமெரிக்கா, உலகத்திற்காக - பெண்கள்

**அமெரிக்கா, உலகத்திற்காக - பெண்கள்** (*Women – for America, for the World*) என்பது 1986 ஆம் ஆண்டு வெளியிடப்பட்ட ஓர் அமெரிக்க ஆவணக் குறும்படமாகும். இயக்குநர் விவியென் வெர்டன்-ரோ இந்த ஆவணப்படத்தை இயக்கினார். அணு சக்தியை எதிர்க்கும் பெண் ஆர்வலர்களைக் குறித்து இப்படம் பேசுகிறது. 1987 ஆம் ஆண்டு 59 ஆவது அகாதமி விருது வழங்கும் விழாவில் சிறு தலைப்பிலான ஆவணப்பட பிரிவுக்கு இப்படத்திற்கு ஆசுகர் விருது வழங்கப்பட்டது.
# அமெரிக்கா, உலகத்திற்காக - பெண்கள்

## நடிகர்கள்

- யோவான் வுட்வார்டு
- இழீன் சினோதா போலன்
- பெட்டி பம்பர்சு
- சிர்லி சிசோல்ம்
- ஆலீன் காட்டியர்
- மேரி தெண்ட் கிரிசுப்
- கெரால்டின் பெராரோ
- எலன் குட்மேன்
- எலிசபெத் ஓல்ட்சுமேன்
- வெரா கிசுடியாகோவுசிக்கி
- பேட் சிகுரோயிடர்
# கா. ப. கோபால் ராவ்

**தளபதி காசர்கோடு பட்னசெட்டி கோபால் ராவ்** (*Kasargod Patnashetti Gopal Rao*) மகா வீர சக்கரம், விசிட்ட சேவா பதக்கம் (13 நவம்பர் 1926 - 9 ஆகஸ்ட் 2021) ஓர் இந்தியக் கடற்படை அதிகாரியாவார். இவர், இந்திய-பாக்கித்தான் போரில் குறிப்பிடத்தக்கப் பங்களிப்பைக் கொண்டிருந்தார். இந்தப் போரில் கராச்சி துறைமுகத் தாக்குதல் மிக முக்கியமானது. பாகித்தானிலிருந்து கடல் வழியாக துருப்புகளும், ஆய்தங்களும் வர வழியில்லாமல் செய்தார். இதனால் இலட்சக்கணக்கான கிழக்கு பாக்கித்தான் வீரர்கள் இந்தியாவிடம் சரணடைந்தனர். இந்த திரிசூலம் படைநடவடிக்கைக்காக இவருக்கு முதல் முறையாக மகா வீர சக்கரம் விருது வழங்கப்பட்டது.
# கா. ப. கோபால் ராவ்

## ஆரம்ப கால வாழ்க்கை

கோபால் ராவ், 13 நவம்பர் 1926இல் மங்களூரில் பிறந்தார். இவரது தந்தையின் பெயர் இராவ் பகதூர் கே. பி. ஜனார்த்தன் ராவ். இவரது அண்ணன் மேஜர். கே. பி. எஸ். இராவ் இரண்டாம் உலகப் போரின் போது இந்திய ராணுவத்தில் பணிபுரிந்துள்ளார்.
# கா. ப. கோபால் ராவ்

## இராணுவ வாழ்க்கை

இவர், 21 ஏப்ரல் 1950 அன்று இந்திய கடற்படையில் நியமிக்கப்பட்டார். ஜனவரி 1971இல், இவரது சிறப்பான சேவைக்காக விசிட்ட சேவா பதக்கம் வழங்கப்பட்டது.  
1971 போரின் போது, இவர் இரண்டு நீர்மூழ்கிக் கப்பல்களுக்குத் தளபதியாக இருந்தார். திரிசூலம் படைநடவடிக்கையின் போது கராச்சி துறைமுகத்தை 4 டிசம்பர் 1971இல் தாக்கிய படைக்குழுவின் ஒரு பகுதியாக இருந்தது. இரண்டு கப்பல்களும் தனது உயர்ந்த கதிரலைக் கும்பா மூலம் இலக்கு கையகப்படுத்துதலை நடத்துவதற்கும், நீர்மூழ்கிக் கப்பல் எதிர்ப்பிற்கும் பணிக்கப்பட்டன. இந்த நடவடிக்கை மிகப்பெரிய வெற்றியைப் பெற்றது. மேலும், இரண்டு பாக்கித்தானியக் கப்பல்களையும், ஒரு சரக்குக் கப்பலையும், எரிபொருள் கொட்டகைகளையும் பிற நிறுவல்களையும் மூழ்கடித்தது. இந்த சிறந்த பணிக்காக, இவருக்கு இந்தியாவின் இரண்டாவது மிக உயர்ந்த இராணுவ அலங்காரமான மகா வீர சக்கரம் வழங்கப்பட்டது.
# கா. ப. கோபால் ராவ்

## தனிப்பட்ட வாழ்க்கை

இவருக்கு திருமணமாகி இரண்டு மகன்களும், ஒரு மகளும் இருந்தனர். இவர் ஆகஸ்ட் 9, 2021 அன்று தென்னிந்திய நகரமான சென்னையில் தனது 94 வயதில் இறந்தார்.
# கா. ப. கோபால் ராவ்

## இதையும் பார்க்கவும்

- 1971 இந்தியா-பாக்கிஸ்தான் போர்
- திரிசூலம் படைநடவடிக்கை
- மலைப்பாம்பு நடவடிக்கை
# பெரிய பாமிர்

**பெரிய பாமிர்** (**Great Pamir** or **Big Pamir**) ஆப்கானித்தான் நாட்டின் கிழக்கில் உள்ள படாக்சான் மாகாணத்தில் அமைந்த வக்கான் மாவட்டத்தின் கிழக்கில் **U** வடிவத்தில் அமைந்த புல்வெளி சமவெளியாகும். இதனை **பாமிர் சமவெளி** என்றும் அழைப்பர். இதன் அருகில் பாமிர் மலைகள் மற்றும் வடக்கில் தஜிகிஸ்தான் நாடும் அமைந்துள்ளது. பெரிய பாமிரின் முடிவில் *சோர்கோ ஏரி* அமைந்துள்ளது.  
பெரிய பாமிர் சமவெளி 60 கிலோ மீட்டர் நீளம் கொண்டது. இதன் வடக்கில் தெற்கத்திய அலிச்சூர் மலைத்தொடர்களும் மற்றும் தெற்கில் நிக்கோலஸ் மலைத்தொடரும் மற்றும் வாக்கன் மலைத்தொடரும் அமைந்துள்ளது.  
கோடைகாலத்தில் பெரிய பாமிர் புல் சமவெளியை ஆடு, மாடுகள் மேய்ப்பதற்கு ஆப்கானிய வக்கான் மக்களும், கிர்கிஸ் மக்களும் பயன்படுத்துகின்றனர்.  
ஆப்கானித்தான் நாட்டின் உயர்ந்த மலைப்பகுதியில் அமைந்த பெரிய பாமிர் சமவெளியில் உற்பத்தி ஆகும் அபாக்கான், மஞ்ஜுலாக், சர்காஸ் மற்றும் துலிபாய் ஆறுகள் பாமிர் ஆற்றில் கலக்கிறது. மேலும் இப்பகுதியில் 57,700 எக்டேர் பரப்பளவு கொண்ட காட்டுயிர் காப்பகம் அமைந்துள்ளது.
# பாமிர் ஆறு

உள்ளடக்கிய வக்கான் தாழ்வாரத்தின் வரைபடம்|]]
**பாமிர் ஆறு** (**Pamir river**) ஆப்கானித்தான் மற்றும் தஜிகிஸ்தான் நாடுகளில் உள்ள பாமிர் மலைத்தொடர்களில் உற்பத்தியாகும் பனி ஆறு ஆகும். பாமிர் ஆறு பஞ்ச் ஆறுடன் கலக்கிறது. ஆப்கானித்தானின் வக்கான் மாவட்டத்தில் பாயும் பஞ்ச் ஆறு, தஜிகிஸ்தான் நாட்டின் வடக்கு எல்லையாக அமைகிறது.  
பாமிர் ஆற்றின் பிறப்பிடம் தஜிகிஸ்தான் நாட்டின் கிழக்கில் அமைந்த கோருனோ-பதகுசான் தன்னாட்சி மாகாணத்தில் உள்ள பாமிர் மலைகள் ஆகும். பின்னர் பாமிர் ஆறு, ஆப்கானித்தான் நாட்டின் கிழக்கில் உள்ள வக்கான் மாவட்டத்தின் தெற்கில் உள்ள வக்கான் ஆற்றுடன் கலந்து பின்னர் பஞ்ச் ஆறு எனும் பெயருடன் பாய்கிறது.
# சக்ரா

**சக்ரா** (*Chakra*) என்பது 2021 ஆம் ஆண்டு வெளியான இந்திய தமிழ் அதிரடி பரபரப்பூட்டும் திரைப்படமாகும். அறிமுக இயககுநர் எம். எஸ். ஆனந்தன் எழுதி இயக்கிய இந்த படத்தில் விஷால், சிரத்தா சிறீநாத் ஆகியோர் முக்கிய கதாபாத்திரங்களில் நடித்துள்ளனர். ரெஜினா கசாண்ட்ரா எதிர்மறை பாத்திரத்தில் நடித்துள்ளார். இப்படமானது கணினி குற்றங்கள் மற்றும் இணைய வணிக மோசடிகளை மையமாக வைத்து எடுக்கப்பட்டுள்ளது. கணினி ஊடுருவல்காரரை வீழ்த்த ஒன்றாக வேலை செய்யும் ஒரு படை வீரர் மற்றும் ஒரு காவல் அதிகாரியை இந்த படம் பின் தொடர்கிறது. இப்படம் 2021 பெப்ரவரி 19 அன்று திரையரங்கில் வெளியிடப்பட்டது, படம் நேர்மறையான, கலவையான விமர்சனங்களைப் பெற்றது.
# சக்ரா

## கதைச்சுருக்கம்

இந்திய விடுதலை நாள் கொண்டாட்டங்கள் நடக்கும் நாளன்று சென்னையில் அடுத்தடுத்து 50 இடங்களில் களவு நடக்கிறது. இந்த திருட்டின்போது யாரும் தாக்கப்படாமல், கொல்லப்படாமல் நடக்கிறது. இந்த திருட்டுகளில் ஒரு திருட்டாக இராணுவ அதிகாரியான சந்துருவின் (விஷால்) வீட்டிலும் திருட்டு நடக்கிது. திருட்டில் அவரது வீட்டிலுள்ள அசோக சக்ரா விருதும் காணாமல் போகிறது. இந்த திருட்டு நிகழ்வுகள் குறித்து துணை ஆணையர் காயத்ரி (ஷிரத்தா) விசாரிக்கிறார். அவருக்கு துணையாக சந்துருவும் (விஷால்) வருகிறார்.  
காவல்துறையும் இராணுவ அதிகாரியும் சேர்ந்து இந்த திருட்டுகளைச் செய்தவர்கள் யார் எனத் தேட ஆரம்பிக்கிறார்கள். அந்தத் திருட்டுகளுக்குப் பின்னணியில் இருப்பது யார் என்பதை எப்படி சந்துரு கண்டுபிடிக்கிறார் என்பதுதான் மீதிக் கதை.
# சக்ரா

## நடிப்பு

- விஷால் மேஜர் சுபாஷ் சந்திரபோஸ் (சந்துரு)
- சிரத்தா சிறீநாத் காவல் துணை ஆணையர் காயத்தரி ஐபிஎஸ்
- ரெஜினா கசாண்ட்ரா லீலா, ஒரு சதுரங்க பயிற்சியாளர், ஒரு கணினி ஊடுருவல்காரர் மற்றும் முக்கிய எதிரி
- சிருஷ்டி டங்கே -ரித்து பாட்டியா, "டயல் ஃபார் ஹெல்ப்" சிஇஓ
- ரோபோ சங்கர் காவல் ஆ-ய்வாளர் குமார்
- நாசர் ச-ந்துருவின் மறைந்த தந்தையாக
- விஜய் பாபு -காவல் ஆணையர்
- அமித் பார்கவ் -கணேஷ்ஹரி
- மனோபாலா -காயத்திரியின் மாமா
- கே. ஆர். விஜயா -சந்துருவின் பாட்டி
- இரவிகாந்த் -டயல் ஆப் போர்ட் உறுப்பினர்
- பேபி கிருத்திகா -இளம் லீலா (சிறப்புத் தோற்றம்)
- அருள்தாஸ் -லீலாவின் தந்தை (சிறப்புத் தோற்றம்)
- நீலிமா ராணி லீலாவின் தாய் (சிறப்புத் தோற்றம்)
- ரெயில் இரவி -"டயல் ஃபார் ஹெல்ப்" உறுப்பினர்
- பிரதாப் கே. விஜயன் -"டயல் ஃபார் ஹெல்ப்" உறுப்பினர்
- மகா தில்த் கணேஷ்- லீலாவின் சகோததரர்
- அர்ஜுணன்
# சக்ரா

## தயாரிப்பு

இந்த படம் துவக்கத்தில் விஷாலின் முந்தைய அதிரடி பரபரப்பூட்டும், கணிணி கொந்தர் படமான *இரும்பு திரையின்* தொடர்ச்சி என கூறப்பட்டது. அது 2018 இல் வணிக ரீதியாக வெற்றி பெற்ற படமாகும். இந்தப் படத்திற்கு *இரும்புத் திரை 2* என்று பெயரிடப்பட்டது, ஏனெனில் திரைப்படத்தின் வகை முந்தையதைப் போலவே இருந்தது. இருப்பினும், படத்திற்கு இந்தியாவின் உயர்ந்த இராணுவ விருதான அசோகச் சக்கராவை நினைவூட்டும் விதமாக படத்திற்கு *சக்ரா* என்று பெயரிடப்பட்டது. பழம்பெரும் நடிகை கே. ஆர். விஜயா மூன்று ஆண்டு இடைவெளிக்குப் பிறகு இந்தப் படத்தின் மூலம் மீண்டும் வந்தார். சிரத்தா சிறீநாத் மற்றும் ரெஜினா கசாண்ட்ரா இருவரும் அவர்களின் பாத்திரங்களுக்கான முறையே தற்காப்பு கலை மற்றும் இருசக்கர வாகன சவாரி பயிற்சி பெற்றனர்.
# சக்ரா

## இசை

இந்த படத்திற்கு யுவன் சங்கர் ராஜா இசையமைத்தார்.  
- ஹர்லா பர்லா - யுவன் சங்கர் ராஜா, சஞ்சனா கல்மஞ்சே
- அம்மா - சின்மயி, பிரார்த்தனா
# சக்ரா

## வெளியீடு

இந்தப் படம் முதலில் 2020 மே நாளன்று திரையரங்குகளில் வெளியிட திட்டமிடப்பட்டது. ஆனால் இந்தியாவில் கொரோனாவைரசுத் தொற்று பொது முடக்கத்தினால் வெளியீடு தள்ளிவைக்கப்பட்டது. பின்னர் இந்த படம் ஒரே நேரத்தில் 2021 பெப்ரவரி 19 அன்று தெலுங்கு, கன்னடம், மலையாளம், இந்தியில் மொழிமாற்றம் செய்யப்பட்ட பதிப்புகளுடன் *சக்ர கா ரக்ஷக்* (ஆங்கிலம்: சக்ராவின் பாதுகாப்பாளர்) என்ற பெயரில் வெளியிடப்பட்டது.
# சக்ரா

## வெளியீடு

### வணிகம்

31.5 கோடி ரூபாய் பட்ஜெட்டில் தயாரிக்கப்பட்ட *சக்ரா*, திரையரங்குகளில் 21.5 கோடி ரூபாய் வசூலித்தது. 3.5 கோடி ரூபாய் இழப்பைச் சந்தித்த போதிலும், படம் மிதமான வெற்றியைப் பெற்றதாக கருதப்பட்டது.
# பாஞ்ச் ஆறு

**பாஞ்ச் ஆறு** அல்லது **பியான்ச் ஆறு** (**Panj** (; , پنج), also known as *Pyandzh* or *Pyanj* (derived from its Russian name "Пяндж"), இது ஆமூ தாரியா ஆற்றின் துணை ஆறு ஆகும். பஞ்ச் ஆற்றின் நீளம் மற்றும் வடிநிலப் பரப்பு ஆகும்.இந்த ஆறு ஆப்கானித்தானையும், தஜிகிஸ்தானை பிரிக்கும் எல்லையாக அமைந்துள்ளது. ஆப்கானித்தானின் வக்கான் மாவட்த்தின் வடக்கில் பாமிர் ஆறு மற்றும் வக்கான் ஆறுகள் கலந்து பஞ்ச் ஆறு உற்பத்தியாகிறது. பின்னர் பஞ்ச் ஆறு மேற்கில் பாய்ந்து ஆப்கானித்தான் மற்றும் தஜிகிஸ்தான் நாடுகளின் எல்லைகளாக அமைகிறது. பின்னர் பஞ்ச் ஆறு தஜிகிஸ்தான் நாட்டின் கோருனோ-பதகுசான் தன்னாட்சி மாகாணத்தின் தலைமையிட நகரமான கோரோக் வழியாக பாய்கிறது. இவ்விடத்தில் பர்தாங் ஆறு பஞ்ச் ஆற்றுடன் கலக்கிறது. பின்னர் பஞ்ச் ஆறு தென்மேற்காக பாய்ந்து நடு ஆசியா மிகப்பெரிய ஆறான ஆமூ தாரியாவுடன் கலக்கிறது.
# காபூலின் வீழ்ச்சி, 2021

ஆப்கானித்தான் தலைநகர் காபூல் 2021 ஆகத்து 15 அன்று தாலிபான் படையினரால் கைப்பற்றப்பட்டது. உள்ளூர் நேரப்படி இரவு 11:00 மணியளவில், அரசுத்தலைவர் அசரப் கனி தனது முகநூலில் "ஒரு இரத்தக்களரிப் போரைத் தவிர்ப்பதற்காகத் தாம் வெளியேறுவதாகவும், தாலிபான்கள் தங்கள் வாள்கள், துப்பாக்கிகளின் தீர்ப்பால் வெற்றி பெற்றனர்" என்றும் பதிவிட்டார். காபூலின் வீழ்ச்சி ஆப்கானித்தான் அரசுக்கு எதிராக 2021 மே மாதத்தில் தொடங்கிய இராணுவத் தாக்குதலின் உச்சம் ஆகும். அசரப் கனி நாட்டை விட்டு வெளியேறிய சில மணிநேரங்களுக்குப் பிறகு காபூல் நகரம் கைப்பற்றப்பட்டது. 2020 பெப்ரவரி 29 இல் தொடங்கிய அமெரிக்கப் படைகளின் வெளியேற்றத்தை அடுத்து ஆப்கானித்தானின் பெரும்பாலான மாகாணத் தலைநகரங்கள் அடுத்தடுத்து வீழ்ந்தன. அமெரிக்கப் படைகள் 2021 ஆகத்து 31 இற்குள் முழுமையாக வெளியேறும் என எதிர்பார்க்கப்படுகிறது.  
தாலிபான் பிரதிநிதிகளுக்கும் ஆப்கானித்தான் அரச அதிகாரிகளுக்கும் இடையே பேச்சுவார்த்தை நடந்து வருகின்ற போதிலும், அரசாங்கத்தின் நிபந்தனையற்ற சரணடைதலுக்குக் குறைவான எந்த முடிவுக்கும் வர வாய்ப்பில்லை எனக் கூறப்படுகிறது. அமைதியான அதிகாரப் பரிமாற்றமே தாலிபான்களால் கோரப்பட்டது, சில நேட்டோ படைகள் தங்களுடைய நாடுகளின் குடிமக்களை வெளியேற்றுவதற்கான பாதுகாப்பை வழங்கி வருகின்றன.
# மாநாடு (திரைப்படம்)

**மாநாடு** (*Maanaadu*) அண்மையில் வெளியான சிலம்பரசன் நடித்த இந்திய அரசியல் அதிரடி பரபரப்பூட்டும் தமிழ்த் திரைப்படம் ஆகும்.
# மாநாடு (திரைப்படம்)

## திரைப்படம் உருவாக்கம்

மாநாடு என்பது வெங்கட் பிரபு எழுதி இயக்கி, சுரேஷ் காமாட்சி தயாரித்த தமிழ்த் திரைப்படம் ஆகும். இதில் சிலம்பரசன், கல்யாணி பிரியதர்ஷன் ஆகியோர் முக்கிய வேடங்களில் நடித்துள்ளனர். இதில் எஸ். ஜே. சூர்யா எதிர்மறை பாத்திரத்தில் நடித்துள்ளார். மேலும் இதில் பாரதிராஜா, எஸ். ஏ. சந்திரசேகர், கருணாகரன், பிரேம்ஜி அமரன் ஆகியோர் துணை வேடங்களில் நடித்துள்ளனர். படத்தின் இசை மற்றும் இசையமைப்பாளர் யுவன் சங்கர் ராஜா , ஒளிப்பதிவை ரிச்சர்ட் எம். நாதன் மற்றும் படத்தொகுப்பை பிரவீன் கே.எல் செய்துள்ளார், இது முதல்வரின் மெய்க்காவலர் மற்றும் காவல்துறை அதிகாரியை சுற்றி வருகிறது. ஒரு பொது மாநாடு மற்றும் ஒரே நாளில் மீண்டும் மீண்டும் வாழ வேண்டிய கட்டாயம்.
இந்த திட்டம் 9 ஜூலை 2018 அன்று அறிவிக்கப்பட்டது, இதன் மூலம் சிலம்பரசனுடன் வெங்கட் பிரபுவின் முதல் ஒத்துழைப்பு இதுவாகும். ஒரு வருடத்திற்கும் மேலாக விரிவான ப்ரீ புரொடக்ஷன் வேலைகள் நடந்த போதிலும், தயாரிப்பாளர் சிலம்பரசனின் தொழில்சார்ந்த நடத்தையை காரணம் காட்டி ஆகஸ்ட் 2019 இல் திட்டத்தில் இருந்து அவரை நீக்கிவிட்டு, அதற்கு பதிலாக வேறு ஒரு நடிகரை தேர்வு செய்ய திட்டமிட்டார். அந்த மாதத்தில் *மகா மாநாடு* என்று தலைப்பிடப்பட்டது, அதை அவர் கைவிடினார். சில சர்ச்சைகளால், நவம்பர் 2019 இல், சிலம்பரசன் படத்திற்கான தனது தேதிகளை ஒதுக்க ஒப்புக்கொண்டதை அடுத்து, பிரச்சினை தீர்க்கப்பட்டது.  
நடிகர்கள் மற்றும் குழுவினர் பற்றிய முதற்கட்ட அறிவிப்பைத் தொடர்ந்து படப்பிடிப்பு 19 பிப்ரவரி 2020 அன்று சென்னையில் தொடங்கியது. கோவிட்-19 தொற்றுநோயின் முதல் மற்றும் இரண்டாவது அலையின் போது பின்பற்றப்பட்ட கட்டுப்பாடுகள் காரணமாக படப்பிடிப்பு இரண்டு முறை பாதிக்கப்பட்ட போதிலும், தயாரிப்பாளர்கள் ஜூலை 2021 க்குள் படத்தின் படப்பிடிப்பை முடித்தனர், படப்பிடிப்புக்கு 68 வேலை நாட்கள் மட்டுமே எடுக்கப்பட்டது. இது விரிவாக படமாக்கப்பட்டது. சென்னையில், பாண்டிச்சேரி, ஏற்காடு மற்றும் ஓசூரில் ஆங்காங்கே அட்டவணைகள் நடைபெறுகின்றன.  
படம் முன்னதாக தீபாவளிக்கு (4 நவம்பர் 2021) வெளியிட திட்டமிடப்பட்டது, ஆனால் உலகம் முழுவதும் பரந்த மற்றும் நீட்டிக்கப்பட்ட வெளியீட்டின் பலன்களைப் பெற 25 நவம்பர் 2021க்கு ஒத்திவைக்கப்பட்டு வெளியிடப்பட்டது. இந்த திரைப்படம் விமர்சகர்களிடமிருந்து மிகவும் நேர்மறையான விமர்சனங்களைப் பெற்றது, கதைக்களம், திரைக்கதை, இயக்கம் மற்றும் நடிகர்களின் நடிப்பு, குறிப்பாக சிலம்பரசன் மற்றும் எஸ்.ஜே. சூர்யா.
# மாநாடு (திரைப்படம்)

## நடிப்பு

- சிலம்பரசன் -அப்துல் காளிக்காக
- எஸ். ஜே. சூர்யா -தனுஷ்கோடியாக
- கல்யாணி பிரியதர்ஷன் -சீதா லட்சுமியாக
- எஸ். ஏ. சந்திரசேகர் -முதல்வர் அறிவழகன்
- கருணாகரன் -சையத் பாஷா
- பிரேம்ஜி அமரன் -ஈஸ்வர மூர்த்தி
- அஞ்சேனா கீர்த்தி - ஜரீனா
- மனோஜ் பாரதிராஜா -ஜான்
- உதயா
- அருண் மோகன் -இர்பானாக
- அரவிந்து ஆகாசு -ஹிட்மேன்
- டேனியல் ஆன்னி போப் -ரபீக்
- இரவிகாந்த்
# மாநாடு (திரைப்படம்)

## தயாரிப்பு

### முன் தயாரிப்பு

வெங்கட் பிரபு துவக்கத்தில் *பில்லா 3* படத்திற்றாக சிலம்பரசனுடன் இணைந்து பணியாற்றத் திட்டமிட்டார். *பில்லா* திரைப்படத் தொடரின் மூன்றாவது பாகமாக இது அமையும் எனப்பட்டது. இது குறித்த செய்தி 2016 ஆம் ஆண்டின் இறுதியில் வந்தது. பிரபு தான் இயக்கிவந்த *பார்ட்டி* படத்தின் பணிகளில் தீவிரமாக இருந்ததால் அப்படத்தின் பணிகளைத் துவக்குவதில் சுணக்கம் ஏற்பட்டது. சிலம்பரசன் *வல்லவன்* (2006) படத்தை இயக்கி கிட்டத்தட்ட பத்து ஆண்டுகள் ஆன நிலையில், தானே ஒரு படத்தை இயக்க முடிவெடுத்தார். சிலம்பரசன் தனது முந்தைய ஒத்திவைக்கப்பட படமான *கெட்டவன்* படத்தின் பணிகளை துவக்க முடிவு செய்தார். இந்த படத்தின் பணிகள் 2017 சூலையில் நடைபெறும் என்று எதிர்பார்க்கப்பட்டது, மும்பை மற்றும் அமெரிக்காவில் படப்பிடிப்பு நடத்தப்பட்டது. ஆனால் பின்னர் அது தொடரவில்லை.
# மாநாடு (திரைப்படம்)

## தயாரிப்பு

### வளர்ச்சி

2018 சூனில், வி அவுஸ் புரொடக்சன்சின் தயாரிப்பாளர் சுரேஷ் காமாட்சி, சிலம்பரசன் மற்றும் வெங்கட் பிரபு அணியினர் தங்கள் படத்தை அதிகாரப்பூர்வமாக உறுதிப்படுத்தினார். இந்த படம்தி *பில்லாவின்* மூன்றாவது பாகம் அல்ல. இது பிரபு எழுதிய மற்றொரு புதிய கதை ஆகும். இது ஒரு குண்டர் குழு படம் என்று வதந்தி பரவியிருந்தாலும், பின்னர் இது ஒரு அதிரடி-பரபரப்பூட்டும் படம் என்று தெரியவந்தது. 9 ஜூலை 2018 அன்று, வெங்கட் பிரபு படத்தின் பெயரான மாநாடு என்ற தலைப்பை அறிவித்தார். படத்தின் சுவரொட்டி வெளியீட்டுக்குப் பின், படம் அரசியல் பின்னணியை அடிப்படையாகக் கொண்டு இருக்கும் தெரியவந்தது.  
இந்த படத்தின் பணிகளில் சில முன்னேற்றங்கள் இருந்தபோதிலும், 2019 ஆகத்தில் நடிகர் சரியாக தேதிகளில் படத்தின் பணிகளில் ஈடுபடத் தவறியதைக் காரணம் காட்டி சிலம்பரசனை படத்திலிருந்து நீக்கியதாக சுரேஷ் காமாட்சி அறிவித்தார். இந்தப்படத்தில் மற்றொரு நடிகர் முக்கியக் கதாபாத்திரத்தில் நடிக்க தயாரிக்கப்படும் என்று தயாரிப்பாளர் கூறினார். அதே நேரத்தில் சிலம்பரசன் *மாநாடு* படத்தில் இருந்து நீக்கப்பட்ட உடனேயே மற்றொரு புதிய படத்தை தொடங்கினார். அதே மாதத்தில் சுரேஷ் காமாட்சியும், பல தயாரிப்பாளர்களும் சேர்ந்து சிலம்பரசனின் போக்கு குறித்து தமிழ்த் திரைப்படத் தயாரிப்பாளர் சங்கத்தில் அதிகாரப்பூர்வமாக புகார் அளித்தனர். 2019 நவம்பரில், தயாரிப்பாளர்களுக்கு சிலம்பரசனுடனான பிரச்சினைகள் தீர்த்த பிறகு அவர் படத்திற்கு திரும்புவார் என்று அறிவித்தனர். பின்னர் படத்தின் பணிகள் மீண்டும் தொடங்கப்படும் என்று எதிர்பார்க்கப்பட்டது.
# மாநாடு (திரைப்படம்)

## தயாரிப்பு

### நடித்தல்

படத்தில் நடிக்கும் நடிகர்கள் மற்றும் குழுவினர் இன்னும் அறிவிக்கப்படாத நிலையில், படத்திற்கு இசையமைக்க ஏ. ஆர். ரகுமானை அணுகி இருப்பதாகவும், ஒளிப்பதிவாளராக பி. சி. ஸ்ரீராமை நியமித்திருப்பதாகவும் வதந்தி பரவியது. 2019 சனவரியில், ராசி கன்னா, கதாநாயகியாக நடிக்க பேச்சுவார்த்தை நடத்தினர். இருப்பினும் சிவகார்த்திகேயனுடன் *ஹீரோ* (2019) படத்தில் ஜோடியாக நடித்த கல்யாணி பிரியதர்ஷன் பின்னர் நடித்தார். 2019 சூனில், சிலம்பரசன் மற்றும் வெங்கட் பிரபுவுடன் வெற்றிகரமான பணிகளுக்காக அறியப்பட்ட யுவன் சங்கர் ராஜா இசையமைப்பாளராக ஒப்பந்தமானார்.  
மாநாடு படத்தில் கன்னட நடிகர் சுதீப் எதிர்மறை பாத்திரத்தில் நடிப்பார் என்ற தகவல் பரவியது. ஆனால் அக்கூற்றுக்களை நடிகர் மறுத்தார். படத்தில் எஸ். ஏ. சந்திரசேகர், பாரதிராஜா, பிரேம்ஜி அமரன் கருணாகரன், ஆகியோர் நடிப்பதாக 2020 சனவரியில் தயாரிப்பாளர்கள் அறிவித்தனர். மேலும் படத்தின் ஒளிப்பதிவாளராக ரிச்சர்ட் எம். நாதன், படத்தொகுப்பாளராக பிரவீன் கே. எல், சண்டை பயிற்சியாளராக ஸ்டண்ட் சில்வா , ஆடை வடிவமைப்பாளராக வாசுகி பாஸ்கர் ஆகியோர் அடங்கிய குழுவினரையும் அறிவித்தனர். மேலும் இந்த படத்தில் எஸ். ஜே. சூர்யா, மனோஜ் பாரதிராஜா, டேனியல் ஆன்னி போப், ஒய். ஜி. மகேந்திரன் ஆகியோரும் நடிப்பார்கள் என அறிவிக்கப்பட்டது. சிலம்பரசன் இந்த படத்தில் ஒரு முஸ்லீமாக நடிப்பார் என அறிவிக்கப்பட்டது சிலம்பரசனின் பிறந்த நாளான 3 பிப்ரவரி 2020 அன்று சுவரொட்டி வெளியீடப்பட்டதுடன் அவரது கதா பாத்திரமான "அப்துல் காளிக்" என்ற பெயரும் அறிவிக்கப்பட்டது. படவா கோபி நவம்பர் 2020 அன்று புதுச்சேரியில் நடந்த படப்பிடிப்பின் போது படக்குழுவுடன் இணைந்தார்.
# மாநாடு (திரைப்படம்)

## தயாரிப்பு

### படப்பிடிப்பு

படத்தின் முதன்மை படப்பிடிப்பானது 2020 பெப்ரவரி 19 அன்று சென்னையில் வழக்கமான பூசை விழாவுடன் தொடங்கியது, குழு அந்த இடத்தில் சில காட்சிகளை படம்பிடித்து, 40 நாள் படப்பிடிப்புக்காக ஐதராபாத்திற்கு செல்ல திட்டமிட்டனர். *இந்தியன் 2* படப்பிடிப்பில் நடந்த விபத்தைத் தொடர்ந்து, தயாரிப்பாளர் சுரேஷ் காமாட்சி திரைப்பட நடிகர்கள் மற்றும் குழுவினருக்கு கோடிக்கு காப்பீடு அளிப்பதாக உறுதி அளித்தார். 27 பிப்ரவரி 2020 அன்று, சென்னை விஜிபி தங்க கடற்கரைக்கு படப்பிடிப்புக் குழு சென்றது. அங்கு சிலம்பரசன் நடித்த பாடல் படப்பிடிப்புக்காக, மும்பை மற்றும் பெங்களூரைச் சேர்ந்த 200 நடனக் கலைஞர்களுடன் ஒரு பெரிய அரங்கு நிர்மானிக்கபட்டு அங்கு படமாக்கப்பட்டது. நடன பயிற்சியாளராக ராஜூ சுந்தரம், இருந்தார்.  
படத்தின் இரண்டாம் கட்ட படப்பிடிப்புக்காக குழுவினர் மார்ச் 11 அன்று ஐதராபாத்தில் உள்ள ராமோஜி திரைப்பட நகருக்கு சென்றனர். இருப்பினும், கோவிட்-19 பெருந்தொற்று காரணமாக மார்ச் 19 வரை படப்பிடிப்புக்கு ஐதராபாத்தில் உள்ள திரைப்பட சங்கம் அனுமதி மறுத்தது. இதனால் படத்தின் படப்பிடிப்பு நிறுத்தப்பட்டது. பின்னர் 2020 நவம்பர் 9 அன்று படத்தின் படப்பிடிப்பு பாண்டிச்சேரியில் நடந்தது. சிலம்பரசன் *ஈஸ்வரன்* (2021) திரைப்படத்தை முடிந்த பிறகு படப்பிடிப்பு தளத்துக்கு வந்து சேர்ந்தார். அங்கு ஒரு மாதத்திற்கு படப்பிடிப்பு நடந்து 2020 திசம்பர் 9 க்குள் முடிக்கப்பட்டது. சிலம்பரசன் இடம்பெறாத முக்கிய காட்சிகளை படமாக்க குழுவினர் 2020 திசம்பர் 25 அன்று ஏற்காடு சென்றனர்.  
சென்னையில் உள்ள ஈவிபி திரைப்பட நகரில் ஒரு அரசியல் மாநாட்டை ஒத்த ஒரு பெரிய கட்டமைப்பு அமைக்கப்பட்டது. இதில் நடக்கும் படப்பிடிபில் பல முன்னணி நட்சத்திரங்கள் இருப்பார்கள் எனப்பட்டது. கட்டமைப்பு வேலைகள் 2021 பெப்ரவரி நடுவில் தொடங்கி ஒரு மாதத்திற்கும் மேலாக நடந்தது. நகரத்தில் வெப்பமான காலநிலையைத் தொடர்ந்து சென்னையில் கோவிட் -19 நோய்த்தொற்றுகள் அதிகரித்து வருவதைக் காரணம் காட்டி, இந்த காட்சிகளை விரைவாக படமாக்க குழு திட்டமிட்டுள்ளதாக அவர் மேலும் கூறினார். இந்த கட்ட படப்பிடிப்பு 2021 ஏப்ரல் 5 அன்று முடிவடைந்தது, பின்னர் மாலத்தீவு வானூர்தி நிலையத்தில் மற்றொரு காட்சியை படமாக்க திட்டமிடப்பட்டது. ஆனால் கோவிட் -19 பெருந்தொற்று காரணமாக இந்தியாவில் இருந்து வரும் பயணிகளுக்கு அந்த அரசாங்கம் தடை விதித்ததால் மேலும் தாமதமானது. பின்னர் இறுதிக்கப்பட படப்பிடிப்பானது ஒசூர் வானூர்தி நிலையத்துக்கு மாற்றப்பட்டு 2021 சூலை 6 அன்று முதல் நடத்தப்பட்டு, 2021 சூலை 9 அன்று முடிக்கப்பட்டது. தயாரிப்பு குழு முழுப் படத்தையும் 85 நாட்களில் படமாக்கத் திட்டமிட்டது, ஆனால் படப்பிடிப்பு 68 நாட்களுக்குள் முடிக்கப்பட்டது.